In die boukuns word 'n boog baie gebruik omdat dit van nature 'n sterk konstruksie vorm. In die verlede was 'n boogkonstruksie dikwels die enigste manier om groot ruimtes te oorspan en vervolgens weer daaroor te bou. Sonder die uitvinding van die boog as draagkonstruksie sou baie van die enorme geboue uit die outyd soos die katedrale nie moontlik gewees het nie.
'n Alternatief vir 'n boog is die latei, 'n ingemesselde draagsteen of draagbalk. Sedert die uitvinding van gewapende en voorafgespanne beton word die boog deesdae nouliks gebruik.